b'\n_START_ARTICLE_\n3-kinuklidinoli\n_START_SECTION_\nOminaisuudet, valmistus ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa 3-kinuklidinoli on v\xc3\xa4rit\xc3\xb6nt\xc3\xa4 kiteist\xc3\xa4 ainetta. Se liukenee hyvin veteen ja polaarisiin orgaanisiin liuottimiin kuten etanoliin.  Asetoniin ja bentseeniin 3-kinuklidinoli liukenee heikommin. 3-kinuklidinolilla on verenpainetta alentavia ominaisuuksia. 3-kinuklidinoli on kiraalinen yhdiste ja sill\xc3\xa4 on R- ja S-enantiomeerit._NEWLINE_3-kinuklidinolin valmistus perustuu 3-kinuklidinonin pelkist\xc3\xa4miseen. Yleens\xc3\xa4 pelkistys suoritetaan vedytt\xc3\xa4m\xc3\xa4ll\xc3\xa4, ja t\xc3\xa4m\xc3\xa4n j\xc3\xa4lkeen enantiomeerit erotetaan resoluutiolla. On kehitetty my\xc3\xb6s stereospesifisi\xc3\xa4 vedytysmenetelmi\xc3\xa4. T\xc3\xa4m\xc3\xa4n lis\xc3\xa4ksi pelkistykseen on tutkittu bioteknillisi\xc3\xa4 menetelmi\xc3\xa4 k\xc3\xa4ytt\xc3\xa4en hy\xc3\xb6dyksi mikrobien ketoreduktaasientsyymej\xc3\xa4. 3-kinuklidinolia voidaan k\xc3\xa4ytt\xc3\xa4\xc3\xa4 l\xc3\xa4\xc3\xa4keaineiden kuten revatropaatin, sevimeliinin ja talsaklidiinin valmistamiseen. Lis\xc3\xa4ksi siit\xc3\xa4 voidaan valmistaa kemiallisena aseena k\xc3\xa4ytetty\xc3\xa4 3-kinuklidinyylibentsilaattia. Orgaanisen kemian synteeseiss\xc3\xa4 yhdistett\xc3\xa4 voidaan k\xc3\xa4ytt\xc3\xa4\xc3\xa4 Baylis\xe2\x80\x93Hillman-reaktion katalyyttin\xc3\xa4, estereiden synteesiss\xc3\xa4 ja er\xc3\xa4iden aldehydien hapetuksissa.'